CELEX: 62009CN0033
Language: el
Date: 2009-01-26 00:00:00
Title: Υπόθεση C-33/09: Αίτηση για την έκδοση προδικαστικής αποφάσεως, την οποία υπέβαλε το Gerechtshof te Amsterdam (Κάτω Χώρες) στις 26 Ιανουαρίου 2009 — Oracle Nederland BV κατά Inspecteur der Belastingdienst Utrecht-Gooi/kantoor Utrecht

18.4.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 90/9
            
         Αίτηση για την έκδοση προδικαστικής αποφάσεως, την οποία υπέβαλε το Gerechtshof te Amsterdam (Κάτω Χώρες) στις 26 Ιανουαρίου 2009 — Oracle Nederland BV κατά Inspecteur der Belastingdienst Utrecht-Gooi/kantoor Utrecht
   (Υπόθεση C-33/09)
   2009/C 90/14
   Γλώσσα διαδικασίας: η ολλανδική
   
      Αιτούν δικαστήριο
   
   Gerechtshof te Amsterdam
   
      Διάδικοι στην υπόθεση της κύριας δίκης
   
   
      Εφεσείουσα: Oracle Nederland BV
   
      Εφεσίβλητος: Inspecteur der Belastingdienst Utrecht-Gooi/kantoor Utrecht
   
      Προδικαστικά ερωτήματα
   
   
               1)
            
            
               Έχουν τα άρθρα 11, παράγραφος 4, της δεύτερης οδηγίας (1) και 17, παράγραφος 6, της έκτης οδηγίας (2) την έννοια ότι ένα κράτος μέλος, το οποίο θέλησε να κάνει χρήση της παρεχόμενης με αυτά τα άρθρα δυνατότητας (διατηρήσεως του) αποκλεισμού της εκπτώσεως σε σχέση με κατηγορίες δαπανών που περιγράφονται ως:
               
                           —
                        
                        
                           «παροχή εδεσμάτων και ποτών για το προσωπικό του επιχειρηματία»,
                        
                     
                           —
                        
                        
                           «προσφορά δώρων σε πελάτες ή άλλων δώρων σ’ αυτούς που, αν εν προκειμένω τους χρεώθηκε ή θα τους χρεωνόταν φόρος κύκλου εργασιών, αυτός δεν μπορεί ή δεν θα μπορούσε να εκπέσει πλήρως ή κατά το μεγαλύτερο μέρος του»,
                        
                     
                           —
                        
                        
                           «η παροχή κατοικίας στο προσωπικό του επιχειρηματία»,
                        
                     
                           —
                        
                        
                           «παροχή στο προσωπικό του επιχειρηματία δυνατότητας ψυχαγωγίας»,
                        
                     έχει τηρήσει την προϋπόθεση καθορισμού μιας επαρκώς συγκεκριμένης κατηγορίας αγαθών και υπηρεσιών;
            
         
               2)
            
            
               Σε περίπτωση καταφατικής απαντήσεως στο πρώτο ερώτημα ως προς μία από τις εν λόγω κατηγορίες, υπάρχει κατά τα άρθρα 6, παράγραφος 2, και 17, παράγραφοι 2 και 6, της έκτης οδηγίας δυνατότητα εφαρμογής ενός εθνικού κατά νόμο καθεστώτος, όπως αυτού για το οποίο πρόκειται στην προκειμένη διαδικασία, το οποίο έχει θεσπισθεί πριν από την έναρξη ισχύος αυτής της οδηγίας και βάσει του οποίου ο υποκείμενος στον φόρο δεν μπορεί να προβεί στην εξ ολοκλήρου έκπτωση του καταβληθέντος φόρου κύκλου εργασιών για την απόκτηση ορισμένων αγαθών και υπηρεσιών, λόγω του ότι για την απόκτησή τους χρεώθηκε αντικαταβολή μετά φόρου κύκλου εργασιών, δηλαδή μπορεί να προβεί σε έκπτωση μόνο μέχρι του ποσού του οφειλομένου σε σχέση με αυτή την παροχή φόρου;
            
         
               3)
            
            
               Αν σε σχέση με την «παροχή εδεσμάτων και ποτών» πληρούται η προϋπόθεση του καθορισμού μιας κατηγορίας επαρκώς συγκεκριμένων αγαθών και υπηρεσιών, εμποδίζει το άρθρο 17, παράγραφος 6, της έκτης οδηγίας την τροποποίηση ενός υφιστάμενου αποκλεισμού της εκπτώσεως, ως προς την οποία τροποποίηση μπορεί να θεωρηθεί ότι κατ’ αρχήν περιορίζεται η έκταση εφαρμογής του αποκλεισμού, χωρίς όμως να μπορεί να αποκλεισθεί ότι σε μια ατομική περίπτωση εντός ενός έτους, συνεπεία ιδίως του κατ’ αποκοπήν χαρακτήρα του τροποποιηθέντος καθεστώτος, διευρύνεται το πεδίο εφαρμογής του περιορισμού της εκπτώσεως;
            
         
      (1)  Δεύτερη οδηγία 67/228/ΕΟΚ του Συμβουλίου, της 11ης Απριλίου 1967, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — διάρθρωση και κανόνες εφαρμογής του κοινού συστήματος φόρου προστιθεμένης αξίας (ΕΕ ειδ. έκδ. 09/001, σ. 5).
   
      (2)  Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ ειδ. έκδ. 09/001, σ. 49).